आईएएनएस, मुंबई
महाराष्ट्र में सत्तारूढ़ भारतीय जनता पार्टी (बीजेपी) को उस समय तगड़ा झटका लगा, जब एक पूर्व मंत्री के स्टिंग ऑपरेशन से कई खुलासे हुए। कुछ अज्ञात लोगों ने मुंबई के प्रभावशाली विधायक राज पुरोहित पर स्टिंग ऑपरेशन किया, जिसे कई लोकल टीवी चैनलों पर चलाया गया। यह विडियो सोशल नेटवर्किंग साइट्स पर भी काफी चर्चित रहा। पुरोहित ने इस विडियो में प्रधानमंत्री नरेंद्र मोदी और बीजेपी अध्यक्ष अमित शाह की कार्यशैली पर सवाल उठाए थे। पुरोहित ने कहा कि बीजेपी में सामूहिक फैसला नहीं लिया जाता। यह एक धोखा है। देश में सत्ता के दो ही केंद्र हैं, मोदी और शाह। इस तरह का लोकतंत्र बेतुका है। उन्होंने आरोप लगाया कि देश का कारोबारी समुदाय मोदी सरकार के कुछ फैसलों से नाखुश है। पुरोहित ने ये भी कहा कि आधे देश की इकॉनमी ब्लैक मनी पर चलती है। उन्होंने मुख्यमंत्री देवेंद्र फडणवीस की ओर इशारा करते हुए कहा कि उनका बिल्डर लॉबी के साथ सांठगांठ है और लोढ़ा बिल्डर्स के पैसे की ताकत की वजह से उन्हें मौजूदा सरकार में मंत्री बनने से रोका गया।
इनसेट...
पुरोहित के ऑफिस पर हमला
भाषा, मुंबई
एक टीवी चैनल द्वारा स्टिंग विडियो क्लिप दिखाए जाने के बाद बीजेपी विधायक राज पुरोहित के ऑफिस पर हमला किया गया। इस विडियो में पुरोहित ने एमएनएस प्रमुख राज ठाकरे का कथित तौर पर मजाक उड़ाया है। पुलिस ने शुक्रवार को बताया कि राज पुरोहित के दक्षिण मुंबई के कालबादेवी स्थित ऑफिस पर संदिग्ध एमएनएस कार्यकर्ताओं ने हमला किया। वे विडियो में पुरोहित द्वारा राज ठाकरे को 'फर्जी' नेता कहे जाने पर आपत्ति कर रहे थे।